***Predator – den usynlige fiende*** er en amerikansk science fiction-grøsser fra 1987 regissert av John McTiernan. Filmen handler om en gruppe amerikanske kommandosoldater som blir sendt på et rutineoppdrag dypt inne i jungelen i Sentral Amerika. Oppdraget blir alt annet enn lett da de må kjempe mot en tilsynelatende usynlig fiende. Etterhvert innser de at de har å gjøre med et utenomjordisk vesen. Hovedrollen spilles av Arnold Schwarzenegger, mens sentrale biroller spilles av Carl Weathers og Jesse Ventura. 

*Predator* fikk brukbar mottakelse av anmelderne og ble en moderat publikumssuksess. 

Den har fått tre oppfølgere: *Predator 2* (1990), *Predators* (2010) og *The Predator* (2018), samt to crossover-filmer *Alien vs. Predator* (2004), *Aliens vs. Predator: Requiem* (2007),

Handling
--------

Et lag med seks topptrente amerikanske kommandosoldater blir sendt ut på et tilsynelatende rutinemessig oppdrag dypt inne i jungelen i Sentral Amerika. Oppdraget går ut på å frigi en høytstående minister som har blitt kidnappet av geriljasoldater. Lederen for kommandosoldatene er major Dutch (Arnold Schwarzenegger). Dutch blir like før oppdraget gjenforent med sin gamle venn Dillon (Carl Weathers), som også blir med på oppdraget. Laget fraktes i helikopter til destinasjonsstedet og settes av langt inne i det ugjennomtrengelige buskaset for å redde gislene. Like etter ankomsten finner de vraket av et nedskutt helikopter, og noe senere kommer de over likene til flere mennesker som er opphengt og flådd på makabert vis. Likene blir like etter identifisert å være amerikanske spesialstyrker. Årsaken bak disse spesialstykenes tilstedeværelse fremstår som et mysterium for Major Dutch, og etterhvert viser det seg at deres eget oppdrag egentlig har helt andre formål enn de som ble oppgitt.

Omsider tar de seg frem til en tungt beskyttet opprørsleir og etter en hard og hurtig kamp, nedkjemper de gerilliagruppen og tar den unge kvinnen Anna (Elpidia Carrillo) til fange. Like etter slaget innrømmer Dillon at den opprinnelige redningaksjonen var en dekkoperasjon og at oppdraget i virkeligheten gikk ut på å tilintetgjøre geriljaleiren og hente viktig informasjon til CIA. Dutch blir rasende da han får denne informasjonen. Samtidig med dette oppstyret blir soldatene uvitende iakttatt av et vesen i jungelen.

På veien tilbake til droppunktet synes en av soldatene at de blir iakttatt av ett eller annet i jungelen. Plutselig blir flere av soldatene angrepet og drept av noen laserlignende stråler som kommer fra tretoppene. Det soldatene ikke er klar over er at angriperen er et utenomjordisk vesen som har som hovedbeskjeftigelse å jakte på trofeer blant jordens levende vesener. Skapningen er soldatene overlegen, både fysisk og teknologisk, og i tillegg er det i stand til å gjøre seg selv usynlig. Når Dutch og kompaniet ikke klarer å skaffe helikopter-uthenting fra jungelen, ender oppdraget opp i en kamp på liv eller død med den utenomjordiske jegeren. Udyret tilintetgjør dem en etter en og til slutt er Dutch den siste som er i live. Ved en tilfeldighet klarer han å iaktta vesenet på rimelig nært hold slik at han kan studere dets egenskaper, og ved hjelp av disse observasjonene legger han en plan i et siste desperate håp om å overleve.

Om filmen
---------

### Popularitet og økonomi

*Predator* ble en moderat suksess i USA. Den innbrakte $98,3 millioner på verdensbasis, hvorav $59,7 millioner i USA alene. Den ble den 12. mest sette filmen i USA i 1987.

Produksjonskostnadene var på mellom $15 og $18 millioner.

### Anmelderne og publikum

Filmen fikk middels bra mottakelse av anmelderne og har oppnådd så mye som 81 % på Rotten Tomatoes. Den kjente amerikanske filmkritikeren Roger Ebert gav særlig ros til spesialeffektene og filmingen. Han omtalte den videre som en «effektiv actionfilm» og gav den 3 av 4 stjerner. Også Leonard Maltin har gitt den 3 av 4 stjerner.

Den fikk ikke like god mottakelse hos de norske anmelderne. *Dagbladets* anmelder gav filmen terningkast én, *VG* gav den to og *Arbeiderbladet* og *Aftenposten* tre.

Nettsiden CINERAMA gav DVD-utgaven terningkast fem i 2003.

### Priser og nominasjoner

Filmen ble tildelt en Saturn Award for beste musikk og en Golden Reel for lydeffektene. Den ble også tildelt en BMI Film Music Award.

Den ble nominert til en Oscar for beste visuelle effekter. Den ble også nominert til en Hugo ved Hugo Awards, samt tre Saturn Awards for henholdsvis beste skuespiller (Arnold Schwarzenegger), beste spesialeffekter og beste sciencefictionfilm.

### Annet

Jean-Claude Van Damme var den som opprinnelig spilte rollen som vesenet Predator, men han sluttet etter to dager fordi han var misfornøyd med sin begrensede rolle i filmen. Han ble erstattet av Kevin Peter Hall og alien-kostymes måttes designes på nytt for å passe ham.

Jesse Ventura og Shane Black hadde begge sin debut som skuespillere i denne filmen.

Den ble innspilt ulike steder i Mexico, slik som Jalisco, Palenque og Puerto Vallarta.

I rollene
---------

* Arnold Schwarzenegger …. Major «Dutch» Schaefer
* Carl Weathers …. Major George Dillon
* Elpidia Carrillo …. Anna
* Bill Duke …. Sergeant «Mac» Eliot
* Jesse Ventura …. Blain
* Sonny Landham …. Billy
* Richard Chaves …. Poncho Ramirez
* R. G. Armstrong …. General Phillips
* Shane Black …. Hawkins
* Kevin Peter Hall …. Predator

Referanser
----------

1. 1 2  «Predator (1987) - Box Office Mojo». *www.boxofficemojo.com* **(engelsk)**. Besøkt 15. oktober 2017.
2. ↑  «Top 1987 Movies at the Domestic Box Office». *The Numbers*. Besøkt 18. januar 2020.
3. ↑  «Predator (1987) - Financial Information». *The Numbers*. Besøkt 18. januar 2020.
4. ↑  «Predator». *Rotten Tomatoes (C. fresh)* **(engelsk)**. Besøkt 18. januar 2020.
5. ↑  Ebert, Roger. «Predator Movie Review & Film Summary (1987) | Roger Ebert». *www.rogerebert.com* **(engelsk)**. Besøkt 15. oktober 2017.
6. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 978-0-698-18361-2.
7. ↑  «Åndssløvt makkverk». *VG*. 28. desember 1987. s. 41.
8. ↑  «Predator - Den Usynlige Fiende». *www.filmfront.no*. Besøkt 15. oktober 2017.
9. ↑  «Filmguiden CINERAMA.no - DVD: Predator [Special Edition] (1987) - anmeldelse». *cinerama.no*. 3. mars 2003. Arkivert fra originalen 7. august 2020. Besøkt 18. januar 2020.
10. ↑
11. ↑
12. ↑  «Predator (1987) - IMDb». Besøkt 18. januar 2020.

Eksterne lenker
---------------

* (en) *Predator – den usynlige fiende* på Internet Movie Database Rediger på Wikidata

* (no) *Predator – den usynlige fiende* hos Filmfront Rediger på Wikidata

* (sv) *Predator – den usynlige fiende* i Svensk Filmdatabas Rediger på Wikidata

* (da) *Predator – den usynlige fiende* i Danmark Nationale Filminstitut Rediger på Wikidata

* (en) *Predator – den usynlige fiende* på AllMovie Rediger på Wikidata

* (fr) *Predator – den usynlige fiende* på Allociné Rediger på Wikidata

* (nl) *Predator – den usynlige fiende* på MovieMeter Rediger på Wikidata

* (en) *Predator – den usynlige fiende* på Turner Classic Movies Rediger på Wikidata

* (en) *Predator – den usynlige fiende* på American Film Institute Rediger på Wikidata

* (en) *Predator – den usynlige fiende* på Rotten Tomatoes Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN
 |